

 REPUBLIKA HRVATSKA

SPLITSKO-DALMATINSKA ŽUPANIJA

 GRAD OMIŠ

 **Gradsko vijeće**

KLASA: 021-05/21-01/05

URBROJ: 2181-7-03/5-24-32

Omiš, 22. listopada 2024.g.

**Z A P I S N I K**

o radu 32. sjednice Gradskog vijeća Grada Omiša

održane 22. listopada 2024. godine u Omišu, Trg K. Tomislava 6 – Hotel Plaža

Započeto u 18.30 sati.

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Nikola Tijardović, bacc.fizio.
4. Ivana Vulić Ivanac, mag.oec.
5. Ivan Medić, dipl.ing.
6. Marijana Medić
7. Martin Bašić, dipl. komunikolog
8. Denis Dujmović, ing.
9. Roko Guzić
10. Zdravka Šodan

NENAZOČNI ČLANOVI VIJEĆA:

1. Josip Banović, dr.med.
2. Tihana Barišić Marunčić, dr.med.
3. Petar Bulić, dipl.iur.
4. Tomislav Bartulović
5. dr.sc. Dino Beloševoć

OSTALI NAZOČNI:

1. Ivo Tomasović, dipl.oec., gradonačelnik
2. Žarko Kovačić, dipl.ing.agr. zamjenik gradonačelnika
3. Lidija Pavković, dipl.iur., pročelnica Ureda gradonačelnika
4. Đeki Stanić, dipl.iur, pročelnik UO za gospodarstvo i društvene djelatnosti
5. Stipe Žuljević-Mikas, dipl.ing., pročelnik komunalnog odjela
6. Mate Sovulj, dipl.ing., upravitelj vlastitog pogona
7. Leonardo Ljubičić, dipl.ing. , direktor Peovica d.o.o. Omiš

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljenim materijalima te je nakon glasovanja utvrđeno da je jednoglasno sa 10 glasova ZA usvojen slijedeći

**d n e v n i r e d**

1. Usvajanje zapisnika o radu 31. sjednice Gradskog vijeća Grada Omiša
2. Vijećnički upiti
3. Prijedlog Odluke o davanju prethodne suglasnosti na Izmjene i dopune Pravilnika o unutarnjem ustrojstvu i načinu rada „Dječjeg vrtića Omiš“
4. Prijedlog Odluke o izmjenama i dopunama Odluke o utvrđivanju Plana mreže dječjih vrtića na području Grada Omiša
5. Prijedlog Odluke o izmjenama i dopunama Odluke o raspolaganju nekretninama u vlasništvu Grada Omiša
6. Prijedlog Odluke o izmjeni Odluke o pravu građenja
7. Prijedlog Odluke o izmjeni Odluke o sklapanju dodatka br.4. Ugovora o zakupu  kampa na predjelu Ribnjak
8. Prijedlog Odluke o raspisivanju javnoga natječaja za zakup dijela turističkog lokaliteta Brzet
9. Prijedlog Odluke o izdavanju tabularne isprave
10. Prijedlog Odluke o izmjeni i dopuni Odluke o nerazvrstanim cestama Grada Omiša

**Ad 1/**

USVAJANJE ZAPISNIKA O RADU 31. SJEDNICE GRADSKOG VIJEĆA GRADA OMIŠA

Na nacrt Zapisnika o radu 31. sjednice Gradskog vijeća Grada Omiša istaknuta je slijedeća primjedba:

**Denis Dujmović** – na str. 7. – treba glasiti

„Mjesni odbor želi da se proglasi nerazvrstana cesta, a radi se o poljskom putu, no iza toga dijela se nalaze građevne čestice do kojih nema nikakvog pristupa i što će u prostornom planu građevinske čestice ako nema puta (a zauzimaju onaj postotak od 70% izgrađenosti terena)? Ja sam rekao da se može iznaći rješenje da se s donjeg puta omogući pristup tim česticama ako nije veliki uspon.“

Nakon usvojene primjedbe predsjedavatelj je prijedlog dao na glasovanje potom je utvrđeno da je jednoglasno sa 10 glasova ZA usvojen Zapisnik o radu 31. sjednice Gradskog vijeća Grada Omiša.

**Ad 2/**

VIJEĆNIČKI UPITI

**Denis Dujmović –** gradska luka Omiš – je li istinita činjenica da se lukobran od „džamije“ neće graditi, da je investitor odustao od te druge faze izgradnje luke Omiš? Sada se radi uređenje dužobalnog pojasa odnosno šetnice, ispravljanje krivine, a postoji cjeloviti projekt sa lukobranom koji ide od „džamije“, što to znači, zašto investitor odustaje od cjelovitog projekta (ako je to istina)?

Gradonačelnik – izgradnje luke Omiš je podijeljena u 4 faze, jedna faza je prema ugostiteljskom objektu sa lukobranom, druga faza je ovo što se sada izvodi, treća faza je ispravljanje S krivine (koju trebaju izraditi Hrvatske ceste) i 4. faza je izgradnja 2 gata od kojih bi jedan bio bliže škveru a drugi starom mulu (po sredini sadašnje rive).

Trenutno se radi faza koja je i najskuplja, projekt je vrijedan oko 13 milijuna eura.

Nikada iz Lučke uprave nije rečeno da se neće raditi druge faze. Projekt je 50% financiran iz sredstava EU i da tome nije tako teško bi se luka izgradila. U momentu potpisivanje ugovora mi nismo mogli tražiti da se cijela luka radi (oko 30 milijuna eura) nego se radi po fazama, a ova faza je vrijedna oko 13 milijuna eura. U momentu potpisivanje ugovora to je bila najveća investicija u povijesti Lučke uprave.

**Denis Dujmović** – dakle na nama je da lobiramo da faze izgradnje luke idu u budućnosti u realizaciju.

2013. godine gospodin Ljupče Križanac je kao renomirani stručnjak imao dobru volju da pomogne oko izgradnje luke, pa kako se radovi ove faze luke bliže kraju, predlaže Gradskom vijeću da se gospodin Ljupče Križanac postuhumno proglasi počasnim građaninom Grada Omiša jer je uvelike doprinio u realizaciji ovoga projekta svojim lobiranjem što je hvale vrijedno.

Gradonačelnik – nema ništa protiv , no potrebno je predati prijedlog na Povjerenstvo i ukoliko prijedlog bude prihvaćen nagrada će se dodijeliti na Dan Grada Omiša.

**Roko Guzić** – pohvaljuje trud i rad oko izgradnje luke, no na Županijskoj skupštini je ispalo kao da se odustaje od luke i zato je postavio pitanje oko ove teme.

Naša zajednička odgovornost je očuvanje okoliša a ako se odustaje od izrade studije utjecaja na okoliš….?

U tom smislu predlaže da se na današnjoj sjednici stavi na glasovanje prijedlog da Grad uputi službeni upit Ministarstvu gospodarstva da se napravi revizija postojeće Studije utjecaja na okoliš, jer ako se odustaje o izgradnje lukobrana… onda je to potrebno učiniti.

Gradonačelnik – ponavlja da nema nikakvih službenih informacija o odustajanju od te faze izgradnje. Prilikom dobivanja građevinske dozvole određuje se je li potrebno raditi Studiju utjecaja na okoliš ili ne. Ako je utvrđeno da za sve faze gradnje luke nije potrebno izraditi Studiju onda ako se radi i jedna faza manje istu nije potrebno izraditi.

U odgovoru na ranije postavljeno pitanje vijećnika Guzića vezano za školu želi pojasniti – izgradnja srednje škole planirano je bio financiranje iz sredstava EU.

Omiška srednja škola je specifična jer je mješovitog karaktera ( i gimnazijski i strukovni programi) a financiranje iz EU fondova nije predviđeno za ovakve vrste škole. Moguće je financirati samo škole koje proširuju gimnazijske programe što sa omiškom srednjom školom nije slučaj. No, osnovne škole se mogu financirati iz nacionalnog programa i plana za oporavak i otpornost stoga je Županija odlučila da se na Priku ipak ide u gradnju osnovne škole. Išlo bi se u preprojektiranje, a prostor u kojemu je sada osnovna škola bi postao prostor za srednju školu. Možda je ovo i bolje rješenje s obzirom da osnovna škola broji oko 800 učenika, djecu u školu prevoze autobusi na nastavu i puno bi bilo lakše promet organizirati na Priku nego u centru grada.

**Roko Guzić –** predmet Balića Rat :

U svezi dnevnog reda za 33. sjednicu Gradskog vijeća Grada Omiša, a na temelju članka 53. i 54. Poslovnika Gradskog vijeća Grada Omiša („Sl. Glasnik Grada Omiša“ br. 6/09, 2/13, 1/18, 8a/20, 2/21 – pročišćeni tekst i članka 67. Statuta Grada Omiša (Sl. Glasnik Grada Omiša br. 6/09, 2/13, 1/18, 8a/20 i 2/21) predlaže da se akt:

Prijedlog odluke o pokretanju postupka izvlaštenja dijela k.č. 2323/2 k.o. Omiš površine 1556m2 zbog zadržavanja postojećih pješačkih puteva, te pokretanje proglašenja istih javnim dobrom/javnim putom/nerazvrstanom cestom , te da se

iznese na prvo čitanje da se pod predmetnim točkama dnevnog reda u povodu rasprave donesu zaključci kojim se u smislu članka 60. stavka 4. Poslovnika utvrđuje da će se sva stajališta, primjedbe, prijedlozi i mišljenja u prvom čitanju uputiti predlagatelju radi donošenja odluke o izradi konačnih prijedloga akta za javnu raspravu i drugo čitanje.

Nije dobio odgovor na pitanje postavljano na prošloj sjednici vezano za smeće?

Također predlaže da se danas u dnevni red uvrsti točka tematske sjednice na temu Peovice.

Lidija Pavković – dnevni red današnje sjednice je izglasan, kod predlaganja dnevnog reda mogla se predložiti ova dodatna točka, no uputno je da se prije održavanja sjednice dostavi takav prijedlog i da ga eventualno službe pripreme.

**Roko Guzić –** tražimo sazivanje tematske sjednice na temu „Peovica“ gdje ćemo obuhvatiti i šire teme od odvoza odvojenog otpada kao primjerice divljih deponija po našim selima.

Vidi da eko patrola radi svoj posao, no zanima ga kolike su kazne za te prekršaje, jer ima saznanja da su smiješno male, možemo li ih mi kao Gradsko vijeće povećati?

**Zvonko Močić** – direktor Ljubičić je dostavio dogovor, službe greškom nisu dostavile vijećnicima ,odmah sutra će odgovor biti proslijeđen mailom.

Pisani odgovor direktora „Peovice“- korištenje ključa za polu podzemne spremnike od strane brodara) :

Prikupljanje miješanog komunalnog otpada u kojem je ovdje riječ je aktivnost van javne usluge , te kao takva podliježe čisto komercijalnim uvjetima koje definira davatelj usluge (Peovica d.o.o. u ovom slučaju, ili bilo koji drugi ovlašteni sakupljač otpada ako tako vlasnik otpada odabere), a budući da brodovi nisu nekretnine nego pokretnine.

Sukladno tome, uvjeti prihvata tog otpada isključivo su u domeni davatelja usluge, i nisu usporedivi sa uvjetima koji su na raspolaganju korisnicima javne usluge koji su znatno povoljniji.

Zainteresiranim brodarima omogućili smo kupnju pre-paid vrećica za otpad po komercijalnog cijeni koja je peterostruko veća od cijene koju plaćaju korisnici javne usluge.

Jedan od brodara izrazio je želju za odlaganjem u vlastitim vrećicama, jer mu nije odgovarao volumen, i njemu je naplaćeno paušalno, po procjeni i uz naknadnu vizualnu kontrolu ,što je također u domeni davatelja usluge.

Ukupno je naplaćeno ove sezone na ovaj način 2.901,53 eura.

Naše službe nisu zabilježile zloporabu od strane korisnika cijelo vrijeme korištenja usluge.

Ovime također nije nanijeta nikakva šteta Gradu Omišu, jer grad nije subjekt u ovoj transakciji, nego poduzeće Peovica d.o.o., koje je, zbog naplate komercijalnih cijena, upravo suprotno, u ovom slučaju ostvarilo financijsku dobit.

Gradonačelnik – upit vezano za kazne i njihove visine treba uputiti na naše komunalno redarstvo i vidjeti postoji li mogućnost za njihovo povećavanje.

Leonardo Ljubičić – želi vijećnike upoznati sa informacijama vezano za poskupljenje Karepovca koje je bilo 100%, značajnu inflaciju u prošloj godini, povećanje minimalne plaće za radnike što je Peovicu ukupno opteretilo za 850.000 € godišnje.

U Peovici više od 50% radnika radi za minimalnu plaću, koja će se od nove godine podignuti za 15,5% (to je oko 300.000€ godišnje povećanje mase plaća za Peovicu), također od nove bi godine trebao zaživiti sustav kojega država priprema , a to je taksa od još 50 eura po toni otpada (300.000 € godišnje).

Također je i gradonačelnik Grada Splita neslužbeno najavio povećanje naknade sa 150.000€ na 300.000€. To su vrlo veliki financijski problemi za Peovicu jer na te troškove ne možemo utjecati. Postoje dva načina naplate odvoza otpada a to je da se sve naplaćuje od korisnika, a druga je da dio cijene se financira iz proračuna JLS. Idućih mjeseci ćemo se morati pozabaviti ovim temama i biti brzi i ekspeditivni u donošenju odluka.

**Zdravka Šodan** – jesu li Općine Dugi Rat i Šestanovac također poskupile cijenu usluge odvoza otpada?

Leonardo Ljubičić – da, svi su povećali cijenu.

**Denis Dujmović** – kada Lećevica zaživi i kada se sav otpad bude vozio tamo, hoće li i to poskupiti cijenu usluge za korisnike?

Leonardo Ljubičić – sigurno je da će to poskupiti , a najviše za Grad Split.

Što se tiče plaćanja mi smo uvijek to činili u roku od 30 dana, a nakon što je krenulo poskupljenje poslao je dopis Čistoći Split da Peovica više nije u mogućnosti tako brzo akumulirati novac i plaćati ćemo kako budemo uspjeli prikupiti sredstva. Sada oni vrše pritisak na nas i Kaštela da plaćanje bude u roku odmah što je neki pokušaj „zastrašivanja“. Odnos prema Čistoći Split mi smo njima „najdraži“ jer smo najprofesionalniji, nema političkih trvenja i trzavica na tom nivou.

**Martin Bašić** – postoji li alternativa odvoza otpada na drugo mjesto?

Leonardo Ljubičić – na žalost ne, mi smo fiksirani za Karepovac (do njegovog zatvaranja), imamo to i pisano od Ministarstva.

Gradonačelnik – Peovica d.o.o. Omiš ima 102 zaposlenika , polovica od njih je na minimalnoj plaći koja je bruto 840 €, a od nove godine će biti 970€.

Leonardo Ljubičić – masa plaća koju Peovica isplaćuje mjesečno je 160.000 € bruto.

**Denis Dujmović** – mišljenja je da je potrebno povećati broj termina odvoza odvojenog otpada jer ljudi koji rade u Splitu ne mogu odlagati otpad u 16. i 15. sati, potreban je i neki večernji termin. Predlagao je model da se to radi sa djelatnikom Peovice , možda jednom tjedno….

Leonardo Ljubičić – svjestan je primjedbi na način odvoza odvojenog otpada, no mora konstatirati da je napravljen veliki iskorak, da je pilot projekt pokazao jako dobre rezultate te nitko u Peovice više od njega ne želi odustati. Grad je čist, imamo izrazito čistu frakciju, uspjeli smo zaposliti kvalitetne ljude, a slijedeći korak bi bio ekspanzija toga projekta.

Treba biti više vozila i više termina u danu kako bi se povećala frekvencija odvoza i kako bi svi građani bili zadovoljni. Također se nada da će reciklažno dvorište u Zakučcu uskoro početi raditi jedan dan popodne i subotom produžiti rad.

Gradonačelnik – upravo povećanje frekvencije odvoza odvojenog otpada smatra ključnim rješenjem osobito u popodnevnim ili večernjim satima kao i produženi rad reciklažnog dvorišta. Veća frekvencija zahtijeva i kupnju novog kamiona.

Primjer koji je vidio u Sloveniji u pogonu za obradu otpada i pitao je po kojim cijenama uspijevaju prodati frakcije i radi se o daleko boljim cijenama nego što je kod nas.

Kontaktirali smo Fond za zaštitu okoliša da vidimo postoji li mogućnost da mi prodajemo svoje čiste frakcije u druge zemlje članice EU (konkretno u Sloveniju) po većim cijenama pa ćemo vidjeti kada dobijemo njihov službeni odgovor.

Ideja je da mi zajedno sa drugim gradovima koji uspješno odvajaju otpad pokušamo nešto više uprihoditi od toga otpada. Većim postotkom odvajanja smanjuje se količina miješanog komunalnog otpada kojega moramo odvoziti na Karepovac pa se time smanjuje i trošak.

Rješavanjem bio otpada bi se za 10% smanjila količina miješanog otpada. Uglavnom, intenzivno radimo na rješavanju ove problematike.

Leonardo Ljubičić – slijedeći korak odvojenog prikupljanja otpada je i prikupljanje bio otpada, no za to je također potrebna infrastruktura (prostor, struja…)..što bi prema procjeni smanjili količinu koju vozimo na Karepovac za 1000 tona.

Što se tiče cijena frakcija, većina otkupljivača ima problema sa transportom, mi nismo veliki pa njima nismo zanimljivi, a sada smo u situaciji da moramo plaćati 270 eura po toni da bi nam otkupljivač opće to i uzeo. Svake godine raspisujemo javnu nabavu za one koji od nas žele otkupljivati primjerice papir ne javlja se nitko…

Zdravka Šodan – hoćemo li uskoro dobiti kante za staklo?

Leonardo Ljubičić – staklo se prikuplja na kamionu „od vrata do vrata“ .

**Denis Dujmović** – što je sa projektom – buduća zona Radošine (Lokva Rogoznica) kao vizijom sportskog razvoja istočnog dijela grada Omiša? Koliko mu je poznato zemljište je na Hrvatskim šumama ili na Ministarstvu državne imovine.

Gradonačelnik – predmetno zemljište je u vlasništvu RH pod upravom Hrvatskih šuma u šumsko gospodarskoj osnovi. Prvi preduvjet je bio da napravimo Idejni projekt što smo i učinili te smo sada u postupku ukidanja tog zemljišta iz šumskogospodarske osnove.

Kada se taj postupak završi zemljište će biti u vlasništvu RH i mi ćemo zatražiti darovanje Gradu Omišu. Daljnji korak je izrada glavnog projekta i daljnje faze koje slijede kako bi projekt bio spreman na apliciranje za neke buduće EU natječaje za sufinanciranje.

Nije lako pronaći zemljište za takvu namjenu, zadnje što smo uspjeli je u Stanićima gdje smo sa župom to riješili za buduće dječje igralište (kada bude gotov Prostorni plan).

**Simona Jurjević** – ima li Grad saznanja što se događa sa Udrugom izviđača Omiš jer od 2022. godine ta Udruga ne funkcionira. Ima informacije da se u tim prostorijama održavaju privatne zabave, da se ugrađuju klima uređaji (pretpostavka je da se to ljeti iznajmljuje turistima). Radi se o gradskom prostoru, a postoje Udruge koje rade a nemaju prostor.

Što Grad planira učiniti po ovom pitanju, možda da zatražimo očitovanje od predsjednika Udruge izviđača? Jesu li zadnje dvije godine isplaćena sredstva iz gradskog proračuna toj Udruzi?

Gradonačelnik – zna samo da je nedavno bila izvanredna skupština udruge, no ne zna što se dalje događa, provjeriti ćemo.

**Zvonko Močić** – moramo kontaktirati predsjednika i vidjeti što se događa.

**Denis Dujmović** – svaka Udruga mora poštivati Statut, ako tome nije tako onda takva Udruga ni ne postoji.

**Ivana Vulić Ivanac** – iz tih se prostora u večernjim satima čuje glazba (od strane Moto kluba), osobno je zvala policiju na intervenciju…

**Roko Guzić** – u kojoj je fazi rekonstrukcija ceste kroz Tugare?

Hoće li se rekonstrukcija Omiškog mosta preklapati sa izgradnjom kružnog toka i može li se u sklopu rekonstrukcije mosta rješavati i dodatna prometna traka prema Kučićima?

Gradonačelnik – ono što je nama poznato je da je izrađen Idejni projekt, ide postupak izvlaštenja zemljišta, a kada će biti natječaj za izvođenje radova to nam nije poznato, upit ćemo proslijediti na Županijske ceste.

Projekt kanalizacije je predan Županijskim službama za ishođenje građevinske dozvole.

Radovi na mostu i kružnom teku se ne bi trebali preklapati jer bi najprije trebala ići rekonstrukcija mosta onda izgradnja kružnog toka tako da bi jeda prometna traka uvijek bila otvorena.

Iz Hrvatskih cesta smo dobili odgovor da se ne može dobiti dodatna traka (lijevo skretanje prema Kučićima).

Vijećnik Dujmović dostavio je slijedeće upite u pisano obliku:

PREDMET: JAVNI RED I MIR (za policijsku postaju Omiš)

Na temelju pritužbi građana stare gradske jezgre u gradu Omišu i osobnog iskustva kao stanovnika iste postavio je pitanje vezano uz javni red i mir i pozvao se na Odluku o javnom redu i miru koje je donijelo Gradsko vijeće grada Omiša dana 31.5.2023. godine na 30. sjednici. U odnosu na postavljeno pitanje dana 5.9.2024. uslijedio je i odgovor upravnog odjela za komunalno stambenu djelatnost, uređenje prostora i zaštitu okoliša.

U odnosu na donesenu odluku i pristigli odgovor utvrdio je slijedeće:

a) U provođenju odluke suradnja službenika MUP-a, policijske postaje Omiš sa službenicima Odsjeka za upravljanje javnim površinama i redarstvo grada Omiša je svakodnevna, a pogotovo u svezi Odluke o javnom redu i miru.

b) Radno vrijeme komunalnih redara za ljetnih mjeseci organizirano je kroz 7 dana od ponedjeljka do nedjelje od 7:00 do 22: 00 sata.

c) Iz odgovora može se iščitati da Vaša ustanova preuzima prijave koje se odnose na remećenje javnog reda i mira, a ove sezone ste preventivno minimalno do 24 sata svakodnevno na užem području Grada (info sa sastanka kod načelnika PP od 2.9.2024.)

Ovog ljeta po pitanju buke i narušavanja javnog reda i mira medijski prostor zaokupila su događanja bara "Carpe Diem" u gradu Hvaru kao i odluka Grada Splita o radu ugostiteljskih objekata na području stare gradske jezgre. U odnosu na iznijeto poznata je i odluka Ministarstva turizma o ispunjavanju uvjeta za noćni rad ugostiteljskih objekata iz kategorije "Restorani i Barovi", odnosno kategorije "Barovi" u odnosu na doneseno radno vrijeme ugostiteljskih objekata koje je donijela lokalna samouprava. Sve izrečeno i u skladu s pozitivnim zakonskim propisima i radom ugostiteljskih objekata vrijedi i za Omiš.

Vezano uz rad istih, a odnosi se na Grad Omiš na portalu Dalmacija Danas u srcu sezone izišao je članak OMIŠ NOVA PARTY DESTINACIJA nadnevka18.8.2024. u kojem je vidljivo da su građani izmjerili jačinu buke od 72,7 dB. Poznato je također izvan okvira gore navedenog činjeničnih stanja, da građani (pretežno u vremenu iza 24 sata) prijavljuju okolnosti koje oni smatraju kršenje javnog reda i mira kada je buka u pitanju.

U odnosu na iznijeto, a u cilju održivog razvoja turizma i svakodnevnog življenja pravo je pitanje kako se postaviti prema periodičnim i učestalim stanjima kršenja odredbi zakona kada je u pitanju prekomjerna buka, odnosno kako rad ugostiteljskih objekata uskladiti i prisiliti da se pridržavaju uvjeta za noćni rad ugostiteljskih objekata koje je propisalo resorno Ministarstvo.

U odnosu na iznijeto molim Vas da mi odgovorite na sljedeća pitanja:

1. Kako radno vrijeme komunalnog redarstva Grada Omiša traje svakog dana od 7:00 do 22:00 sata može se donijeti zaključak da brigu o javnom redu i miru u vremenu od 22:00 do 7:00 preuzimaju isključivo službenici policijske postaje. U tom smislu zanima me na kojinačin se preventivno djeluje izvan domene preuzimanja prijava iz osnovane sumnje u kršenje istog na koju ukazuju stanovnici određenog područja, u konkretnom slučaju stare gradske jezgre u Omišu, gdje ima daleko najviše okupljanja i događanja, a samim time i potencijalnih kršenja zakona ?

2. Nastavno na gore spomenuo i zaključak o određivanju uporabe elektro akustičnih i akustičnih uređaja na otvorenom u objektu registriranom za obavljanje ugostiteljske djelatnosti zanima me na koji način je provedena mjera opreza kojom bi se utvrdilo da objekt koji je dobio dozvolu **poštuje Pravilnik** o najvišim dopuštenim razinama buke s obzirom na vrstu izvora buke, vrijeme i mjesto nastanka (Narodne novine br. 143/21) ?

3.a) Koliko je kazni općenito izrečeno u razdoblju od 31.5.2023. godine do 31.5.2024. na području stare gradske jezgre (Stari Grad), a koliko kumulativno na cijelom području Grada Omiša u odnosu na prekršajne odredbe regulirane člancima 21., 22. i 23. predmetne odluke i odluke o kršenju javnog reda i mira izvan vremena dopuštenog za rad, te kršenju javnog reda i mira fizičkih i pravnih osoba ?

b) Koliki je ukupan iznos izrečenih kazni u navedenom razdoblju iz gornjeg upita, a koliki je ukupan iznos naplaćenih kazni u navedenom razdoblju iz gornjeg upita ?

Kako sa dijelom stanovnika stare gradske jezgre dijeli življenje dobio je više pritužbi na ovu "vječnu" temu. U tom smislu odlučio je se biti hrabar i javno progovoriti o ovom problemu koji nije jednostavan ni popularan, duboko svjestan činjenice da grad Omiš postaje ili jest turistička destinacija kojoj nedostaje prostor disko barova izvan naseljenog područja.

Iz tog razloga otvorio je ovo pitanje imajući u vidu da stanovnicima starog Grada treba osigurati održivo življenje tijekom cijele godine, gostima koji su se smjestili po apartmanima u staroj gradskoj jezgri osigurati odmor, a ugostiteljskoj djelatnosti i gostima, kao i turistima željnim provoda osigurati zabavu i razonodu u granicama mogućeg. Svakako stara gradska jezgra u Gradu Omišu kao party destinacija za stanovnike nije opcija.

PREDMET: TURISTIČKI KOMPLEKS RAVNICE

Kako kaže predsjednik gradskog vijeća g-din Zvonko Močić kroz izjavu i zapisnik s 31. sjednice na pitanje vezano za kupoprodaju zemljišta na Balića Ratu u vrijeme dok je on bio u HDZ-u kupoprodajne akte (važne ugovore) donosili su pravnici i kada bi oni rekli da je ugovor u redu o njemu se glasovalo. Rekao bi nije se trebalo ni glasovati, jer je sve i prije glasovanja bilo poznato, akte su sastavljali ugledni pravnici, pa je svaka sumnja bila otklonjena, zanimljivo ti isti s kojima se sada pregovara oko prava služnosti preko njihovih sada građevinskih čestica.

Danas vidi moralna odgovornost nije opcija, opcija je promijeniti političku opciju ili pak u političkom "krilu" držati one koji su takvim aktima nanijeli i nanose milijunske štete ovome Gradu. S druge pak strane "majka" ne želi reći protiv svog sina (jer bi ga i kao svaka majka danas primila u svoje krilo) pa se o problemima poput turističkog kompleksa Ravnice ne raspravlja.

Zapita se često ima li smisla baviti se politikom kao javnim dobrom, ovaj put rekao bi nešto glasnije: Mnogima sve osim javnog dobra je opcija.

Zadnje pitanje na temu Turističkog kompleksa Ravnice postavio je na 33. sjednici GV 2020. godine, a odnosu na pitanje i odgovor iz 2020, godine postavljam slijedeće pitanje:

U odnosu na vrijeme postavljenog pitanja i vašeg odgovora jesu li se dogodili neki bitni pomaci koji vode prema rješenju otklanjanja nejasnoća i ugovornih obveza od strane Grada Omiša ?

Je li kupac u obostranom interesu zainteresiran da se ugovorne obveze i nejasnoće riješe na obostrano zadovoljstvo. Je su ostvareni kontakti namjere ili bilo kakva protokolarna obraćanja ?

Namjerava li Grad Omiš u cilju otklanjanja svojih obveza iz Ugovora izraditi projektnu dokumentaciju (kao prvi korak) nove prometnice kroz lokalitet u obuhvatu Garma-Ravnice kojoj je dužina oko 550 metara ?

U odnosu na izrečeno i činjenično stanje kako je za funkcionalnost predmetne prometnice u obuhvatu UPU Garma-Ravnice potrebno izraditi i dio prometnice, te spoj na D8 koji je u obuhvatu UPU Slavinj-Garma razmišlja li se da se u rješavanje i izgradnju spoja na D8 uključi i država preko Hrvatskih cesta, ili pak iz nekih drugih izvora, a sve u cilju razvoja turizma i ulaganja u Omiš kao u novu turističku destinaciju, koja uistinu ima razvojni kapacitet kojem je neprovedivost predmetnog ugovora otežavajuća okolnost ?

**Simona Jurjević** – kada će početi gradnja stepenica u naselju – pisani odgovor?

**Ad 3/**

PRIJEDLOG ODLUKE O DAVANJU PRETHODNE SUGLASNOSTI NA IZMJEME I DOPUNE PRAVILNIKA O UNUTARNJEM USTROJSTVU I NADČINU RADA „DJEČJEG VRTIĆA OMIŠ“

Gradonačelnik je dostavio prijedlog Odluke o davanju prethodne suglasnosti na izmjene i dopune Pravilnika o unutarnjem ustrojstvu i načinu rada „Dječjeg vrtića Omiš“ te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 10 glasova ZA sa glasova donijeta

**O D L U K A**

**o davanju prethodne suglasnosti na izmjene i dopune**

**Pravilnika o unutarnjem ustrojstvu i načinu rada „Dječjeg vrtića Omiš“**

sa tekstom kao u prilogu ovog zapisnika oznake KLASA:601-01/24-01/17, URBROJ:2181-7-04/1-24-3.

**Ad 4/**

PRIJEDLOG ODLUKE O IZMJENAMA I DOPUNAMA ODLUKE O

UTVRĐIVANJU PLANA MREŽE DJEČJIH VRTIĆA NA PODRUČJU GRADA OMIŠA

Gradonačelnik je dostavio prijedlog Odluke o izmjenama i dopunama Odluke o utvrđivanju plana mreže dječjih vrtića na području Grada Omiša te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi sudjelovali su:

**Denis Dujmović** – koliko je razumio iz ovoga materijala 6-satni programi će biti ukinuti kada se u Ostrvici napravi centralna kuhinja?

Đeki Stanić – vrtići u zaobalju su imali kraće programe a otvorenjem centralne kuhinje u Ostrvici bi bili stvoreni uvjeti za produženje boravka, jer 10-satni programi zahtijevaju 3 obroka.

Gradonačelnik – uskoro bi trebao završiti projekt proširenja i nadogradnje vrtića u Gatima a tu smo lokaciju odabrali kao najzgodniju za roditelje koji dolaze iz susjednih sela koji tu mogu ostaviti djecu dok su na poslu, (10-satni program).

**Roko Guzić** – pohvaljuje napore oko rješavanja pitanja dječjih vrtića, no osim na kvantiteti potrebno je raditi i na kvaliteti vrtićkih programa. Dječji vrtić Visibaba Omiš, 8 -satni program, ima dvije tete na mješovitu skupinu 23 djece, a za 6-satni program u tom istom vrtiću je jedna odgojiteljica na 21 dijete?

Đeki Stanić – može se raditi o tome da u pojedinoj skupini ima djece sa poteškoćama u razvoja onda bude jedna odgajateljica više.

Mi smo u granicama pedagoškog standarda, di došli smo do 3 milijuna eura godišnje za vrtiće.

Gradonačelnik – zna da ravnateljica pazi na to da se držimo pedagoškog standarda i mi smo, bez obzira na tematsku sjednicu o radu dječjeg vrtića, i ranije ulagali u razvoj mreže dječjih vrtića i kapaciteta kao i projekt zgrade centralnog vrtića.

MO Gata je donio inicijativu da se proširi vrtić u Gatima i mi smo to naravno podržali.

Jedino što je MOST na tematskoj sjednici predložio je naknada za neupisano dijete od 200 eura i tu smo mjeru prihvatili i uveli. U toj mjeri smo također primjetili i neke „zloupotrebe“, no na žalost ne možemo sve to riješiti.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 9 glasova ZA i 1 glasom PROTIV donijeta

**O D L U K A**

**o izmjenama i dopunama Odluke**

 **o utvrđivanju plana mreže dječjih vrtića na području Grada Omiša**

sa tekstom kao u prilogu ovog zapisnika oznake KLASA:601-01/24-01/18, URBROJ: 2181-7-04/1-24-3.

**Ad 5/**

PRIJEDLOG ODLUKE O IZMJENAMA I DOPUNAMA ODLUKE

O RASPOLAGANJU NEKRETNINAMA U VLASNIŠTVU GRADA OMIŠA

Gradonačelnik je dostavio prijedlog Odluke o izmjenama i dopunama Odluke o raspolaganju nekretninama u vlasništvu Grada Omiša, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljevi Mikas, pročelnik komunalnog odjela izvijestio je u ovom predmetu te upoznao vijećnike da se zakupnina plaća mjesečno a ne kako stoji u materijalima godišnje.

U otvorenoj raspravi su:

**Roko Guzić** – je li bilo moguće produžiti ugovor (Brzet) kao i prošle godine dok se ne okončaju svi postupci?

Gradonačelnik – mi smo obavezni provesti natječajnu proceduru, ne možemo davati nekome objekt na korištenje bez natječaja. No početkom godine smo imali situaciju da je sezona već bila na vratima i nismo imali vremena provesti svu ovu proceduru (procjenitelj, procjeniteljsko povjerenstvo u Županiji i tek onda natječaj) zato smo išli na privremeno produženje ugovora. Kada ne bi bilo zakupnika Grad bi taj objekt morao održavati, čuvati, a to bi nam bio samo trošak. Kada se okončaju svi postupci onda možemo ići u natječaj na duže vrije (a nismo samo mi vlasnici tu je i država i privatni vlasnici).

**Denis Dujmović** – jesu li definirana eventualna ulaganja zakupnika?

Kolike su realne šanse da Grad omiš dobije sporove koji se sada vode?

Gradonačelnik – sva eventualna ulaganja su njihov trošak i nema pravo na nikakvu naknadu po završetku trajanja ugovora.

Što se tiče rezultata sporova to je vrlo teško prognozirati.

Dalma je izgubila taj objekt zato što ga je tadašnja Skupština Općine Omiš financirala (dignutim kreditom) i dala na upravljanje Dalmi. Nakon privatizacije, taj objekt nije bio unesen u temeljni kapital Dalme i zato smo mi dobili taj spor. Okolno zemljište je u vlasništvu Grada Omiša. Oni su uložili zahtjev za revizijom postupka i to moramo čekati kakav će biti odgovor.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 9 glasova ZA i 1 glasom SUZDRŽAN donijeta

**O D L U K A**

**o izmjenama i dopunama Odluke o raspolaganju nekretninama u vlasništvu Grada Omiša**

sa tekstom kao u prilogu ovog zapisnika oznake KLASA:940-01/23-01/261, URBROJ:2181-7-05-02/1-24-08.

**Ad 8/**

PRIJEDLOG ODLUKE O

RASPISIVANJU JAVNOG NATJEČAJA ZA ZAKUP DIJELA TURISTIČKOG LOKALITETA BRZET

Gradonačelnik je dostavio prijedlog Odluke o izmjeni Odluke o raspisivanju javnog natječaja za zakup dijela turističkog lokaliteta Brzet, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 9 glasova Z i 1 glasom SUZDRŽAN donijeta

**O D L U K A**

**o raspisivanju javnog natječaja za zakup dijela turističkog lokaliteta Brzet**

sa tekstom kao u prilogu ovog zapisnika oznake KLASA:372-01/24-01/16, URBROJ:2181-7-01-24-4.

**Ad 6/**

PRIJEDLOG ODLUKE O IZMJENI ODLUKE O PRAVU GRAĐENJA

Gradonačelnik je dostavio prijedlog Odluke o izmjeni Odluke o pravu građenja, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovao je:

**Denis Dujmović** – ulaganja koja se dogode za vrijem zakupa?

Stipe Žuljević Mikas – sve to ostaje Gradu Omišu bez naknade, a za svaki radnju, gradnju moraju dobiti suglasnost od nas.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 9 glasova ZA i 1 glasom SUZDRŽAN donijeta

**O D L U K A**

**o izmjeni Odluke o pravu građenja**

sa tekstom kao u prilogu ovog zapisnika oznake KLASA:372-01/22-01/09, URBROJ:2181-7-01-24-43.

**Ad 7/**

PRIJEDLOG ODLUKE O IZMJENI ODLUKE O SKLAPANJU

DODATKA BR. 4. UGOVORA O ZAKUPU KAMPA NA PREDJELU RIBNJAK

Gradonačelnik je dostavio prijedlog Odluke o izmjeni Odluke o sklapanju dodatka br. 4. Ugovora o zakupu kampa na predjelu Ribnjak, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljevi Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 8 glasova ZA i 1 glasom SUZDRŽAN donijeta

**O D L U K A**

**o izmjeni Odluke o sklapanju dodatka br. 4. Ugovora o zakupu kapa na predjelu Ribnjak**

sa tekstom kao u prilogu ovog zapisnika oznake KLASA: 372-01/22-01/09, URBROJ:2181-7-01-24-43.

**Ad 9/**

PRIJEDLOG ODLUKE O IZDAVANJU TABULARNE IZJAVE

Gradonačelnik je dostavio prijedlog Odluke o izdavanju tabularne izjave, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi su:

**Denis Dujmović** – što je sa zemljištem oko te garaže?

Stipe Žuljević Mikas - ova tabularna izjava se odnosi samo na garažu koja je u neometanom posjedu 50 godina.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 10 glasova ZA donijeta

**O D L U K A**

**o izdavanju tabularne izjave**

sa tekstom kao u prilogu ovog zapisnika oznake KLASA:940-03/23-01/27, URBROJ:2181-7-05-02/1-24-06.

**Ad 10/**

PRIJEDLOG ODLUKE

 O IZMJENI I DOPUNI ODLUKE O NERAZVRSTANIM CESTAMA GRADA OMIŠA

Gradonačelnik je dostavio prijedlog Odluke o izmjeni i dopuni Odluke o nerazvrstanim cestama Grada Omiša, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 10 glasova ZA donijeta

**O D L U K A**

**o izmjeni i dopuni Odluke o nerazvrstanim cestama Grada Omiša**

sa tekstom kao u prilogu ovog zapisnika oznake KLASA:340-01/15-01/17, URBROJ:2181-7-05-02/4-24-83.

Završeno u 20.00 sati

VODITELJICA ZAPISNIKA PREDSJEDNIK GRADSKOG VIJEĆA

Ružica Jerčić Zvonko Močić, dr.med.